Ουρλιάζοντας τα Κλέφτικα: ξαναγράφοντας τους Μπιτ στις ελληνικές νεανικές (υπο)κουλτούρες μετά την εξέγερση του Δεκέμβρη του 2008
Creators: name: Καλόγηρος, Νικόλαος Αντωνίου
Publisher: name: Aristotle University of Thessaloniki
Year: 2017
Subjects: Επανεγγραφή
Mπιτ, underground υποκουλτούρες, εξέγερση του Δεκέμβρη 2008
Oρατότητα, ελάσσονες φωνές, ελληνική κρίση
Re-writing
Beat, underground subcultures, Athens December riots 2008
Visibility, minor voices, Greek crisis

description: Το θέμα της διπλωματικής διατριβής αφορά μια συγκριτολογική ανάλυση δυο ποιητικών βιβλίων, το Howl and Other Poems που εκδόθηκε από τον Allen Ginsberg στις ΗΠΑ το 1956 και το Κλέφτικο του Γιώργου Πρεβεδουράκη που εκδόθηκε στην Ελλάδα το 2013. Θα εξεταστούν οι τρόποι με τους οποίους ένα ποιητικό κείμενο από τις ΗΠΑ της δεκαετίας του ’50 με το δικό του πλέγμα πολιτισμικής συνάφειας και τη διακριτή του, πλέον, επιρροή στην αμερικανική ποιητική παραγωγή του 20ου αιώνα μπορεί να επανεξεταστεί και εντέλει να επανεγγραφεί στο πλαίσιο της ποίησης που εκδίδεται την τρέχουσα περίοδο στην Ελλάδα. Το Κλέφτικο του Πρεβεδουράκη είναι ένα ποιητικό μείγμα εξομολογητικής και πολιτικής ποίησης, ένα λυρικό και ειρωνικό γράμμα προς τη νέα «γενιά της ελληνικής κρίσης». Προτού οι Βeat λογοτέχνες ενσωματωθούν στην καθιερωμένη αμερικάνικη λογοτεχνική παραγωγή είχαν προλάβει να αρθρώσουν ένα συμπαγή λόγο στο πλαίσιο του πρωτοποριακού κινήματος της Αντικουλτούρας με σκοπό τη ρήξη με την αμερικανική πολιτική ηγεμονία, την κοινωνική συναίνεση, και την καπιταλιστικής αφθονία της μεταπολεμικής εποχής. Ακολουθώντας το αντισυμβατικό ύφος του Ginsberg αλλά με το δικό του ιδιότυπο τρόπο, ο Πρεβεδουράκης επιχειρεί να εισαγάγει μέσω της ποιητικής γραφής τις κοινωνικές φιγούρες των νέων (υπο)πολιτισμικών κουλτούρων που αναδύθηκαν στην ελληνική πολιτισμική σκηνή μέσα από τα γεγονότα της εξέγερσης του Δεκέμβρη του 2008, τα οποία διέσπασαν την κοινωνική ειρήνη σε διάφορα αστικά κέντρα σε όλη τη χώρα.
description: Ο Πρεβεδουράκης στηρίζεται μεν στους βασικούς άξονες της στιχουργικής δομής, στα κεντρικά μοτίβα και στην ποιητική τοπολογία του Ginsberg όχι όμως για να τον αντιγράψει αλλά αντίθετα για να μεταμορφώσει, μεταλλάξει και μετασχηματίσει την πολιτική ποιητική γραφή στην Ελλάδα του 2013 με μια διάθεση λοξής ειρωνείας, παρωδίας και αυτουπονόμευσης. Παράλληλα, ενσωματώνει στο ποίημά του κι άλλες διακειμενικές αναφορές στη γραφή του Ginsberg, ανανεώνοντας έτσι τα περιεχόμενα παλιότερων ελληνικών ποιητικών παραδόσεων. Με αυτόν τον τρόπο, ο Πρεβεδουράκης αποπειράται ένα λογοτεχνικό πείραμα με σκοπό να εξετάσει τη δυναμική της επαν-εγγραφής εντός της διαδικασίας συγκρότησης (υπο)πολιτισμικών ταυτοτήτων και να συνεισφέρει στο δημόσιο διάλογο σκέψεις σχετικές με το πολιτισμικό κατεστημένο (mainstream) και την υποκουλτούρα (underground) στη πορεία της διαλεκτικής σύγκρουσης ανάμεσα στις κυρίαρχες και τις ελάσσονες φωνές μέσα στην ελληνική πολιτισμική και ποιητική μνήμη. Και στα δύο έργα, φαίνεται να υπάρχει η τάση προς την κατασκευή μιας μορφής ποιητικής «ορατότητας» για εκείνους που παρουσιάζονται «χωρίς φωνή», εξαιτίας της περιθωριοποίησής τους στο πλαίσιο του κυρίαρχου πολιτισμικού λόγου και παράλληλα μια τάση για την εύρεση μέσω της ποιητικής έκφρασης μιας μορφής πολιτισμικής διεξόδου και αλληλεγγύης που προκύπτει από την ενδυνάμωση διάφορων ελάσσονων και (υπο)πολιτισμικών ποιητικών φωνών.
description: Σε συνεργασία: Πανεπιστήμιο Alma Mater Μπολόνιας (Ιταλία), Πανεπιστήμιο Haute-Alsace Μυλούζ (Γαλλία), Πανεπιστήμιο Marc-Bloch Στρασβούργου (Γαλλία)